Alueiden komitean hyväksymä päätöslauselma aiheesta "Euroopan työllisyyssopimus"

(1999/C 293/14)

ALUEIDEN KOMITEA, joka

ottaa huomioon työvaliokunnan 7. toukokuuta 1999 tekemän päätöksen laatia aiheesta päätöslauselma sekä valiokunta 6:n "Työllisyys - Talouspolitiikka - Yhteismarkkinat - Teollisuus - Pk-yritykset" tekemän valmistelutyön,

ottaa huomioon Eurooppa-neuvoston 3. ja 4. kesäkuuta 1999 Kölnissä järjestettävän kokouksen, jossa puheenjohtajamaa Saksa esittää ehdotuksen Euroopan työllisyyssopimukseksi,

ottaa huomioon työllisyyttä käsitelleet aikaisemmat lausuntonsa aiheista

"Alue- ja paikallisviranomaisten tehtävä oppilaitosten ja yritysten lähentämisessä"(1), "Ehdotus neuvoston päätökseksi innovatiivisille ja työpaikkoja luoville pienille ja keskisuurille yrityksille (pk-yrityksille) tarkoitetuista rahoitustukitoimenpiteistä"(2),"Talouspolitiikan tulevat yleislinjat"(3), "Komission tiedonanto suuntaviivoista toiminnaksi: työllisyyttä koskevat kansalliset toimintasuunnitelmat" ja "Komission tiedonanto - Ehdotus jäsenvaltioiden työllisyyspolitiikkaa koskeviksi suuntaviivoiksi vuonna 1999"(4), "Komission tiedonanto - Yhteisön tason työmarkkinaosapuolten vuoropuhelun mukauttaminen ja edistäminen" ja "Luonnos neuvoston päätökseksi Euroopan yhteisöjen pysyvän työllisyyskomitean perustamisesta tehdyn päätöksen 70/532/ETY muuttamisesta"(5),

ottaa huomioon valiokunta 6:n 11. toukokuuta 1999 valmisteleman päätöslauselmaluonnoksen (esittelijä: Henning Jensen),

ja joka katsoo että alue- ja paikallisviranomaisilla on monissa jäsenvaltioissa suuri vaikutusvalta yritysten toimintaympäristön ja -edellytysten muodostumiseen sekä merkittävä tehtävä taloudellisen ja teollisen kehityksen tukemisessa alueillaan tarjotessaan suotuisan yhteiskunnallisen ja taloudellisen ympäristön, joka houkuttelee yrityksiä sijoittautumaan ja kehittymään,

ja joka katsoo että alue- ja paikallisviranomaisilla on tärkeä rooli koulutuspalveluiden tarjoajina ja taloudellisen kehityksen edistäjinä, koska ne voivat toimia koulutuksen ja yrityselämän välisinä sillanrakentajina sekä vaalia strategisesti hyvältä paikaltaan kummankin alan päätekijöiden kumppanuutta ja vuoropuhelua alueellisella ja paikallisella tasolla,

ja joka katsoo että alue- ja paikallisviranomaisilla on keskeinen tehtävä työpaikkojen luomisessa sekä suoraan työnantajina että epäsuorasti suotuisten olojen järjestäjinä elinkeinoelämälle, ja ne ovat merkittäviä työllistäjiä, koska ne osallistuvat paikallisen ja alueellisen talouden kehitykseen ja niillä on alalla toimivaltaa ja (mahdollisesti) työllisyyteen liittyvää vastuuta sekä vankka paikallistuntemus etenkin työllistettävyyden edistämisessä,

ja joka katsoo että komitean ehdottaman "Paikallistason työllisyystoimet 1999" -aloitteen ansiosta paikallis- ja alueviranomaiset pystyvät edistämään työllisyyteen liittyviä jäsenvaltioiden toimintasuunnitelmia,

ja joka katsoo että se sekä paikallis- ja alueviranomaisille sekä niiden järjestöille tai molemmille tulee tarjota mahdollisuus osallistua niiden välineiden soveltamiseen, joilla työmarkkinaosapuolten vuoropuhelua voidaan yhteisön tasolla edistää,

hyväksyi 2. ja 3. kesäkuuta 1999 pitämässään 29. täysistunnossa (kesäkuun 2. päivän kokouksessa) seuraavan päätöslauselman.

Alueiden komitea

1. kannattaa työllisyyssopimuksen yleistavoitetta koordinoida makrotalouspolitiikkaa jäsenvaltioiden kesken ja luoda kitkaton yhteys yleiseen talouskasvuun ja työllisyyden kasvuun liittyvien tavoitteiden välille säilyttäen samalla hintavakaus;

2. pitää tärkeänä, että jäsenvaltioiden työllisyysponnisteluja tuetaan eurooppalaisella työllisyyssopimuksella. EU:n jäsenvaltioiden talous- ja finanssipolitiikan koordinoinnin parantaminen, energia- ja pääomaverotuksen yhdenmukaistaminen ja rehti verokilpailu olisivat suotavia; EU:n on täydennettävä ja tuettava jäsenvaltioiden ponnisteluja työllisyysongelman ratkaisemiseksi;

3. kannattaa työmarkkinaosapuolten mukaantuloa sopimukseen, mutta pahoittelee, ettei paikallis- ja alueviranomaisten roolia ole käsitelty perusteellisesti, toisin kuin komission uudessa työllisyyttä tukevaa yhteisön politiikkaa käsittelevässä tiedonannossa;

4. painottaa, että EU:n työllisyyssopimukseen liittyvissä toimissa tulee ottaa huomioon läheisyysperiaate ja jäsenvaltioiden työmarkkinajärjestelmät sekä niihin liittyen kunkin maan työehtosopimus- ja palkanmuodostusjärjestelmät;

5. korostaa alueyhteisöjen tärkeää tehtävää toimijoina ja työnantajina pyrittäessä päätavoitteeseen eli työllisyyden edistämiseen toteuttamalla ensisijaisesti monenlaisia pysyvien työpaikkojen luomiseen tähtääviä aloitteita; alueyhteisöt ovat usein se taho, joka toteuttaa etenkin erityisryhmille suunnatut käytännön toimet (ks. myös alueiden komitean edellä mainitut aikaisemmat lausunnot);

6. pitää ratkaisevana, että kunnille ja alueille annetaan mahdollisimman laajat mahdollisuudet suunnitella ja toteuttaa panoksensa työllisyyden edistämiseksi kaikkein tarkoituksenmukaisimmalla tavalla; tämän tulee tapahtua yhteistyössä työmarkkinaosapuolten kanssa ja unionin vuoden 1999 työllisyyssuuntaviivojen neljän pilarin mukaisesti:

- työllistettävyyden parantaminen

- yrittäjyyden edistäminen

- yritysten sopeutumiskyvyn kehittäminen

- yhtäläisten mahdollisuuksien parantaminen;

7. korostaa, että työvoiman osaamisen ja paikallisten yritysten tarpeiden yhdistäminen edellyttää alueellista ja paikallista itsehallintoa työllisyysasioissa; tämä vaatimus vahvistaa edellä mainittua tarvetta tarjota alue- ja paikallisviranomaisille mahdollisuus osallistua entistä enemmän jäsenvaltioiden työllisyystoimintasuunnitelmien laatimiseen;

8. kiinnittää huomiota siihen, että alueelliset työllisyyssopimukset tarjoavat toimivan mallin paikalliselle ja alueelliselle kumppanuudelle ja että paikallis- ja alueviranomaisilla on ratkaiseva asema näissä kumppanuuksissa;

9. katsoo, että alueellisista työllisyyssopimuksista saadut kokemukset ja niistä syntyvät uudet käytänteet tulisi ottaa aidosti huomioon suunniteltaessa jäsenvaltioiden omia työllisyystoimintasuunnitelmia;

10. painottaa, että alueelliset työllisyyssopimukset tarjoavat mahdollisuuden koordinoida työllisyyspoliittisten välineiden panoksia ja kannustaa esimerkiksi pienyritysten perustamista uusille toimialoille, joiden markkinat ovat epävarmat ja uusien yrittäjien kannalta erityisen riskialttiit; työllisyyssopimukset antavat lisäksi hyvät mahdollisuudet lisätä perustamisvaiheen jälkeistä panostusta ja seurantaa;

11. korostaa työllisyyden parantamiseen tähtäävien EU:n ohjelmien ja rahastojen merkitystä; tässä yhteydessä on rakennerahastoilla, paikallis- ja aluetason innovatiivisten toimien tuella ja työllisyyspoliittisten toimintakenttien niveltämisellä erityinen merkitys,

12. pitää erityisen tärkeänä panostamista seuraaviin ryhmiin:

1. nuoret ja naiset

2. työmarkkinoilta syrjäytymässä olevat

3. ikääntyvät työntekijät

4. vähän koulutetut työntekijät

5. muusta kuin työttömyydestä kärsivät

6. pakolaiset;

13. korostaa, että oikea-aikainen ja määrätietoinen panostaminen erityisesti nuorisotyöttömiin ja työttömiin naisiin on varsinkin pitkäaikaistyöttömyyden torjumisen ja tasa-arvon edistämisen kannalta erityisen tärkeää;

14. katsoo, että on erittäin tärkeää tukea erityisesti esim. terveydellisistä syistä tai puutteellisen koulutuksen vuoksi työmarkkinoilta syrjäytyviä;

15. korostaa, että ikääntyvät ovat sekä talous- että kokeneisuussyistä erittäin tärkeä ryhmä, ja tähdentää toimia, joilla ikääntyvät työntekijät saadaan pysymään työmarkkinoilla;

16. pitää siksi tärkeänä työmarkkinoiden joustavuutta ja tähän liittyen mm. vaivattomuutta koulutukseen hakeutumisessa sekä sujuvaa liikkuvuutta toimialojen välillä; tässä yhteydessä on tärkeää tutkia mahdollisuudet lisätä joustavuutta tavoitteena työajan sovittaminen kulloisenkin elämänvaiheen mukaan;

17. korostaa, että työehtojen muutoksista - mahdollisuus vaihtaa alaa, työiän pidentäminen, koulutus, liukuva työaika jne. - tulee päättää työnantajien ja työntekijöiden välisissä neuvotteluissa;

18. katsoo, että työttömyyden lisäksi fyysisistä tai psyykkisistä ongelmista kärsivien työllistämiseen on panostettava erityisesti;

19. on vakuuttunut, että EU:n vastaanottamien pakolaisten tehokkaan integroinnin tulee koskea myös työmarkkinoita; entisestä Jugoslaviasta väliaikaisesti vastaanotettavien pakolaisten kohdalla komitean kannattaa kuitenkin EU:n pyrkimystä varmistaa heidän mahdollisuutensa palata kotimaahan;

20. korostaa lopuksi työmarkkinoita koskevan vertailukelpoisen tilastotiedon tarvetta, jotta jäsenvaltiot voivat saada toisiltaan ajatuksia ja ohjeita työllisyyttä edistävistä olosuhteista ja käytänteistä.

Bryssel 2. kesäkuuta 1999.

Alueiden komitean

puheenjohtaja

Manfred DAMMEYER

(1) CdR 346/96 fin, EYVL C 116, 14.4.1997, s. 98.

(2) CdR 46/96 fin, EYVL C 251, 10.8.1998, s. 41.

(3) CdR 110/98 fin, EYVL C 51, 22.2.1999, s. 63.

(4) CdR 279/98 fin, EYVL C 51, 22.2.1999, s. 59.

(5) CdR 343/98 fin, EYVL C 93, 6.4.1999, s. 54.